*****

ΚΑΝΟΝΙΣΜΟΣ (ΕΟΚ) αριθ. 1653/86 ΤΟΥ ΣΥΜΒΟΥΛΙΟΥ

της 26ης Μαΐου 1986

για το άνοιγμα, για το έτος 1986 και ως αυτόνομο μέτρο, έκτακτης ποσόστωσης για εισαγωγή βοείων κρεάτων υψηλής ποιότητας, νωπών, διατηρημένων με απλή ψύξη ή κατεψυγμένων των διακρίσεων 02.01 Α ΙΙ α) και 02.01 Α ΙΙ β) του κοινού δασμολογίου

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 43 και 113,

την πρόταση της Επιτροπής,

τη γνώμη του Ευρωπαϊκού Κοινοβουλίου (1),

Εκτιμώντας:

ότι, λαμβάνοντας υπόψη την κατάσταση των αγορών βοείου κρέατος που επικρατεί εντός και εκτός Κοινότητας, θα πρέπει να ανοιχθεί, για το έτος 1986 και ως αυτόνομο μέτρο, μια έκτακτη κοινοτική δασμολογική ποσόστωση για την εισαγωγή, με δασμό 20 %, 6 000 τόνων βοείων κρεάτων υψηλής ποιότητας, νωπών, διατηρημένων με απλή ψύξη ή κατεψυγμένων που υπάγονται στις διακρίσεις 02.01 Α ΙΙ α) και 02.01 Α ΙΙ β) του κοινού δασμολογίου·

ότι πρέπει να εξασφαλιστεί, ιδίως, η ίση και συνεχής πρόσβαση όλων των ενδιαφερομένων εισαγωγέων της Κοινότητας στην εν λόγω ποσόστωση και η χωρίς διακοπή εφαρμογή του δασμού που προβλέπεται για την ποσόστωση αυτή σε όλες τις εισαγωγές των εν λόγω προϊόντων σε όλα τα κράτη μέλη μέχρις εξαντλήσεως της προβλεπόμενης ποσότητας· ότι, για το σκοπό αυτό, κρίνεται σκόπιμο ένα σύστημα χρησιμοποιήσεως της κοινοτικής δασμολογικής ποσοστώσεως, βασιζόμενο στην προσκόμιση ενός πιστοποιητικού γνησιότητας που να εξασφαλίζει τη φύση, την προέλευση και την καταγωγή των προϊόντων·

ότι οι λεπτομέρειες εφαρμογής αυτών των διατάξεων πρέπει να καθορίζονται σύμφωνα με τη διαδικασία που προβλέπεται στο άρθρο 27 του κανονισμού (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του βοείου κρέατος (2), όπως τροποποιήθηκε τελευταία από τον κανονισμό (ΕΟΚ) αριθ. 3768/85 (3),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Για το έτος 1986 ανοίγεται έκτακτη κοινοτική δασμολογική ποσόστωση, βοείων κρεάτων υψηλής ποιότητας, νωπών, διατηρημένων με απλή ψύξη ή κατεψυγμένων που υπάγονται στις διακρίσεις 02.01 Α ΙΙ α) και 02.01 Α ΙΙ β) του κοινού δασμολογίου.

Ο συνολικός όγκος της ποσοστώσεως ανέρχεται σε 6 000 τόνους, εκφραζόμενους σε βάρος του προϊόντος.

2. Στα πλαίσια της ποσοστώσεως αυτής, ο δασμός του κοινού δασμολογίου που εφαρμόζεται καθορίζεται σε 20 %.

Άρθρο 2

Οι λεπτομέρειες εφαρμογής του παρόντος κανονισμού, και ιδίως:

α) οι διατάξεις που εγγυώνται τη φύση, την προέλευση και την καταγωγή των προϊόντων·

β) οι διατάξεις σχετικά με την αναγνώριση του εγγράφου που επιτρέπει να εξακριβωθούν οι εγγυήσεις που προβλέπονται στο στοιχείο α),

αποφασίζονται σύμφωνα με τη διαδικασία που προβλέπεται στο άρθρο 27 του κανονισμού (ΕΟΚ) αριθ. 805/68.

Άρθρο 3

Ο παρών κανονισμός αρχίζει να ισχύει την επομένη της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 1986.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 26 Μαΐου 1986.

Για το Συμβούλιο

Ο Πρόεδρος

G. BRAKS

(1) Γνώμη που διατυπώθηκε στις 16 Μαΐου 1986 (δεν δημοσιεύθηκε ακόμα στην Επίσημη Εφημερίδα).

(2) ΕΕ αριθ. L 148 της 28. 6. 1968, σ. 24.

(3) ΕΕ αριθ. L 362 της 31. 12. 1985, σ. 8.